Page:Romance of the Rose (Ellis), volume 3.pdf/254

232

Véoir ne puet ne escouter.

Jalousie n’estuet douter;

L’en ne doit pas por Jalousie

Lessier à mener bonne vie,

N’à solacier méismement

O son ami privéement,

Quant à ce vient qu’el n’a pooir

De la chose oïr, ne véoir:

N’il n’est qui dire la li puisse,

N’el n’a pooir que ci vous truisse.

Et li autre desconseillié

Foïs s’en sunt tuit essillié,

Li felon, li outrecuidié

Trestous ont le porpris vuidié.

Biau très-douz filz, por Diex merci,

Ne vous lessiés pas brusler ci:

Nous vous prions par amitié,

Et ge, et Franchise, et Pitié,

Que vous à ce loial Amant

Otroiés ce qu’il vous demant,

Qui por vous a lonc tens mal trait,

N’onques ne vous fist ung faus trait.

Li frans qui onques ne guila,

Recevés le et quanqu’il a;

Voire l’ame neis vous offre:

Por Diex, ne refusés tel offre,

Biau dous filz, ains le recevés.

Par la foi que vous me devés,

Et par Amors qui s’en efforce,

Qui moult i a mise grant force.

Biau filz, Amors vainc routes choses,

Toutes sunt souz sa clef encloses.